Tankó, Viliam, poslanec NR SR (2024-01-09):
Vážený pán predsedajúci, vážené pani kolegyne, vážení páni kolegovia, dámy a páni, a to ste pred voľbami občanom tejto krajiny garantovali stabilitu, spravodlivý prístup k veciam verejným a právny štát. Namiesto toho tri mesiace po voľbách sú plné námestia protestujúcich ľudí. Snažíte sa rozložiť demokratické zložky tohto štátu. Banánová republika je nič oproti Slovensku. Platí staré známe, kto ešte nič neukradol, nech sa hlási u doktora Žinčicu. Doktor Žinčica je ale v tomto prípade pán premiér doc. Robert Fico. To naozaj ste ochotní kvôli bez, beztrestnosti pár vyvolených vašich ľudí ohroziť čerpanie eurofondov? Lebo tu na Slovensku reálne hrozí a nie, nie je zodpovednosť, za toto nesú slovenskí opoziční pos... poslanci europarlamentu. Skrátené legislatívne konanie môžete podľa zákona používať len vtedy, ak hrozí porušenie ľudských práv, ak hrozia hospodárske škody alebo ak je ohrozená bezpečnosť. Prečo to robíte práve teraz a prečo vlastne hneď, čo vás k tomu vedie? Opäť pripomínam vaše heslo: stabilita a poriadok. Kolegovia a kolegyne, nezabudnime, prosím, že tento návrh zákona pripravili a pripravili ľudia blízki pánovi Ficovi ako páni Para, Lindtner a Gašpar. Pre krátkosť času a pre tak veľmi dlhý zoznam obvinených a odsúdených ľudí, ktorí, mimochodom, predpokladám, zrušenie špeciálnej prokuratúry pomôže najviac, spomeniem dve veľké mená. Prvým je Patrik Murza a druhým František Salinger. Dovolím si na tomto mieste krátky, nech mi je odpustené toto moje subjektívne hodnotenie, ale teda pomerne sarkasticky povedané, obdivuhodný životný príbeh týchto ľudí. Meno Patrika Murzu je známe najmä z kauzy Plevel, ktorá súvisí s korupciou na žilinských súdoch. Bol jedným z úplatkárov združených okolo kontroverzného podnikateľa Františka Tótha alias veľkého Fera, ktorý mal v minulosti v tomto regióne silné postavenie s tými, čo je ruka v ruke aj vplyv na tamojších predstaviteľov justície. Spolu s Murzom a Tóthom boli súčasťou korupčnej chobotnice aj mafián František Salinger či advokát Ľuboš Mahdoň. Všetci menovaní sa k doplá... podplácaniu priznali. Keď sa pozrieme na výsledky elitných policajtov v kauze Plevel, tak Eva Kyselová od roku 2009 bola podpredsedníčkou Krajského súdu v Žiline a od roku 2012 ho viedla. O funkciu sa chcela opäť uchádzať, prihlásila sa do výberového konania, pôsobila na súde na tzv. ženskom senáte, ktorý podľa výpovedí svedkov rozhodoval v prospech obžalovaných. Pavol Polka, až do mája 2020 dlhoročný sudca Krajského súdu v Žiline, niekdajší predseda Okresného súdu v Žiline, v ére Štefana Harabina stážoval aj na Najvyššom súde. Bol údajne spojkou na žilinských sudcov, u ktorých pre obžalovaného veľkého Fera vybavoval rozsudky. Daniel Béreš, v minulosti šéfoval Okresnému súdu v Žiline, čelí aj disciplinárnemu návrhu, v ktorom mu pozastavili výkon funkcie sudcu. Dôvodom je výpoveď krajskej sudkyne zo Žiliny, že sa ju pokúsil ovplyvniť pri rozhodovaní v kauze mafiána Františka Salingera. Svedkovia vypovedali, že aj on je Tóthov človek a rozhodoval za úplatky na objednávku. František Tóth, už v auguste na neho bolo, na neho podal prokurátor obžalobu a prijíma... z prijímania úplatku a legalizácie príjmu z trestnej činnosti. Od obvinených a obžalovaných vraj pýtal peniaze, aby im vybavil lepšie rozsudky. Pavol Kuba, bývalý riaditeľ ženskej väznice, či žilinskej väznice, ktorému už vlani zaistila polícia mobil a následne odišiel z funkcie. Vo výpovediach sa spomína, že za 500 eur nechal preložiť odsúdeného vo väznici do voľnejšieho režimu. Juraj F., podnikateľ, ktorý sa pozná s Tóthom aj sudcom Bérešom, spomína sa v súvislosti s vybavovaním výberového konania na sudkyňu pre svoju manželku. Martin Š., žilinský podnikateľ, ktorý vlastní hotel Astoria v centre Žiliny aj kúpalisko Veronika v Rajci. Podozrivý je, že za úplatok 5-tisíc eur si vybavil u sudcu Béreša prepustenie. Zhodou okolností v jeho hoteli v roku 1997 zastrelili mafiána Miloša Holáňa alias Gorilu. Ľuboš Mahdoň, advokát, takisto obžalovaný už v auguste 2020. Jeho údajne veľký Fero odporúčal obvineným, aby ich zastupoval, bol článkom rozkrytej korupčnej schémy. Anton V., otec odsúdeného, ktorý sa snažil pre syna vy... syna vybaviť za úplatok preloženie na voľnejší režim vo väznici. Druhá celebrita je František Salinger, dámy a páni, je to bývalý boss žilinského podsvetia, odsúdený za daňové podvody, vraždu bieleho koňa a od decembra 2020 aj za podplácanie žilinských sudcov. Špecializovaný trestný súd ho v procese s Františkom Tóthom odsúdil na trojročnú podmienku. Meno Františka Salingera sa prvýkrát dostalo do povedomia predovšetkým pre výbuch telefónnej búdky v Žiline v roku ´98. O život prišli traja nevinní ľudia, ktorí s mafiou nemali nič spoločné. V súčasnosti si odpykáva trest za brutálnu popravu, popravu mafiánskeho bieleho koňa. Poškodený Milan L. mal byť podľa obžaloby usmrtený opakovanými údermi do hlavy tupou časťou sekery. František Salinger, ktorý bol známy pod prezývkou malý Fero, patril medzi mafiánsku špičku. V 90. rokoch totiž stál na čele žilinského podsvetia a podľa polície mal na konte až 13 vrážd. Najskôr bol odsúdený na trinásťročný trest odňatia slobody za trestný čin všeobecného ohrozenia. Bol obávaným zločincom a koncom 90. rokoch, rokov sa dostával v Žiline do sporov s vtedajším bossom žilinského podsvetia Milanom Holáňom. Salinger vlastnil autoservis a ako prvý mafián tiež choval tigre a jeho dom zdobili poľovnícke trofeje. Krajský súd v Žiline mafiána koncom roku, marca 2017 odsúdil na 15-ročný trest odňatia slobody. Ešte niekoľko viet na koniec. Budem citovať Ľudovíta Makóa: Vedeli ste, že nič za tým nie je, nič nebude, nič sa nedeje a ste v tom systéme chránený. Toto opísal, aké jednoduché bolo brať úplatky, bývalý šéf daňových kriminalistov Ľudovít Makó, ktorého svedectvo pomohlo usvedčiť z korupcie aj Dušana Kováčika. Neodpustím si poslednú paralelu z boxerského ringu. Ono ten Dušo Kováčik vám fakt vyhovoval. Keď ja budem mať v boxe takú bilanciu ako on, teda 63:0, tak sa môžem rovno do ringu postaviť aj Tysonovi Furymu bez toho, aby som sa mal niečoho obávať. Tak ako vy ste sa nebáli, keď bol tento pán špeciálny prokurátor, teraz sa veľmi bojíte novej bilancie. Nie je príliš lichotivá pre vás. Prehrávate, prehrávate na plnej čiare. Namiesto toho, aby ste sa radšej pomyselne trénovali, aby ste boli lepší v ringu, tak podvádzate šialeným spôsobom. Nerobte to! Ďakujem. (Potlesk.)